Cindy Swanepoel, gebore 15 Desember 1981 in Krugersdorp, Transvaal, is 'n Suid-Afrikaanse aktrise, wat veral bekend is vir haar rol as dokter Annelize Roux in die kykNET-reeks Binnelanders. Sy is ook bekend vir haar rol as Beula Botha in die kykNET-reeks, Getroud Met Rugby, Seisoen 12, 2016. In haar hoërskooljare het sy in Kaapstad gewoon en het aan Hoërskool Durbanville matrikuleer. In 2003 het sy haar BA Drama honneursgraad behaal aan die Universiteit van Stellenbosch. Sy het haar debuut as professionele aktrise gemaak in die teaterproduksie, Kringe in 'n Bos, waarvan die regie deur Marinda Engelbrecht behartig is, by die Artscape Teater in Kaapstad, die produksie het ook later vertoon by die Klein Karoo Nasionale Kunstefees in 2004. Swanepoel was in verskeie teaterproduksies daarna, insluitend die musiekblyspel, Houtkruis, waarvan die regie deur Elzette Maarschalk behartig is in 2008 en Stephen van Niekerk in 2011. Sy was ook in die produksie The Crucible, regie gedoen deur Alby Michaels en in 2013 het sy gespeel in Curl Up and Dye, en die regie is gedoen deur die teks se skrywer, Sue Pam-Grant.